סאלי פילד

סאלי מרגרט פילד (באנגלית: Sally Margaret Field; נולדה ב-6 בנובמבר 1946) היא שחקנית קולנוע אמריקאית זוכת שני פרסי אוסקר, שני פרסי גלובוס הזהב ושלושה פרסי אמי. פילד נולדה בפסדינה, קליפורניה שבארצות הברית. הוריה התגרשו כשהייתה בת ארבע. אמהּ, מרגרט פילד (אנ'), (שחקנית במקצועה) התחתנה בשנית עם איש פעלולים לשעבר. פילד החלה את דרכה בטלוויזיה, בסדרה "Gidget"(אנ')‏ (1965). לאחר מכן החלה לככב בתפקידה הטלוויזיוני הידוע מכל, כאחות ברטרייל ב"הנזירה המעופפת"(אנ') שהייתה קומדיית מצבים ששודרה ברשת ABC בשנים 1967–1970. יותר מאוחר הופיעה גם בסדרה "The Girl with Something Extra"(אנ') בין השנים 1973–1974. בין לבין הופיעה בכמה וכמה תפקידי אורח בטלוויזיה. פילד, ששיחקה בעיקר דמויות קומיות בטלוויזיה, התקשתה לגלם דמויות בסדרות דרמה. לכן החליטה ללמוד אצל מורה המשחק הנודע, לי שטרסברג. לימודים אלו הועילו לקריירת המשחק שלה והיא התקבלה לגלם את "סיביל", הדמות הראשית בסרט הטלוויזיה "סיביל", שהתבסס על ספרה של פלורה שרייבר באותו השם. התיאור הדרמטי של פילד כשגילמה את סיביל, אישה צעירה הסובלת מהפרעת זהות דיסוציאטיבית בסרט טלוויזיה זה, לא רק שזיכה אותה בפרס אמי, אלא גם אִפשר את פריצתה ממרקע הטלוויזיה למסך הקולנוע. פילד גילמה תפקיד ראשי בסדרת טלוויזיה/סרט "אישה בעלת אמצעים". הסרט מגולל את חייה של בס החל באהבת הנעורים שלה, דרך נישואיה, מות בעלה, מות ילדה, ועד למותה שלה. בתחילת שנות השבעים כיכבה בסרטים כמו "הפרחח ובת השריף", "הסוף", "הופר", הרפתקה בפוסידון 2" ו"נורמה ריי" (1979), שזיכה אותה בפרס השחקנית הטובה ביותר בטקס האוסקר. ב"נורמה ריי" גילמה פילד פועלת טקסטיל ההופכת למנהיגת העובדים במאבקם מול ההנהלה על שיפור תנאי השכר והתברואה במפעל. סרט זה וקודמיו מיקמו אותה כשחקנית המגלמת דמויות של נשים חזקות ואסרטיביות. כך היה גם בסרטו של סידני פולאק, "ללא כוונת זדון" (1981), שבו גילמה עיתונאית מניפולטיבית, או בדרמה "הרומן של מרפי" (1985), שם גילמה אם חד הורית המתפרנסת מאילוף סוסים. פילד זכתה פעם נוספת בפרס האוסקר על תפקידה בסרטו של רוברט בנטון, "מקום בלב" (1984). הסרט מתרחש בטקסס בימי השפל הגדול של שנות השלושים ופילד מגלמת בו אישה קטנה שחיה בצל בעלה השריף, ההופכת לאלמנה זקופת קומה המתייצבת באומץ כנגד המצוקות הכלכליות, אך מצד שני אישה טובת לב הפועלת מתוך הכרה מוסרית ודתית. בהמשך הופיעה פילד בסרטים כגון: "פאנץ' ליין" (1988), לצד טום הנקס, "מגנוליות מפלדה" (1989), "לא בלי בתי" (1990) שחלקו צולם בישראל על ידי ג.ג. אולפני ישראל, "בועות של אהבה" לצד קווין קליין (1991), "גברת דאוטפייר" (1993), שבו גילמה את אשתו של רובין ויליאמס, "פורסט גאמפ" (1994) שם גילמה את אמו של פורסט גאמפ, ובדרמת המתח של ג'ון שלזינגר, "עין תחת עין" (1996). ב-1993 היא גם דיבבה את סאסי החתולה בסרט "המסע המופלא - הביתה". קריירת המשחק של פילד מתמקדת בעיקר בטלוויזיה. עם הופעותיה הקולנועיות נמנות שתי הקומדיות "נכון שזה לא נכון?" (2001) (שם גילמה אם אקסצנטרית) ו"לא רק בלונדינית 2" (2004), והדרמה הרומנטית, "היכן שהלב נמצא" (2000), שם כיכבה לצד נטלי פורטמן. מבין סרטי הטלוויזיה שבהם השתתפה היו "אקלים יותר נוח" (1999) ו"דייוויד קופרפילד" (2000), עיבוד נוסף לספרו הקלאסי של צ'ארלס דיקנס. בשנת 2002, שיחקה בברודוויי במחזה של אדוארד אלבי "העז, או מי זאת סילביה?". באותה שנה גילמה את קייט נולאן בסדרת הדרמה המשפטית "בית המשפט" ב-ABC, אשר בוטלה לאחר עונה אחת. חזרתה לטלוויזיה החלה בסדרת הדרמה הרפואית "ER". בסך הכל הופיעה ב-12 פרקי הסדרה בין השנים 2000 - 2006 ואף זכתה בפרס אמי על תפקידה ב-2001, והייתה מועמדת פעם נוספת ב-2002. פילד כיכבה בסדרת הדרמה המשפחתית של רשת ABC, "אחים ואחיות", שעלתה לשידור בארצות הברית בספטמבר 2006 - תפקיד שעליו קיבלה אמי והייתה מועמדת לפרס גם בשנים 2008,2009. ב-2008 השתתפה כמדבבת בסרט בת הים הקטנה 3: סיפורה של אריאל של אולפני דיסני. ב-2012 הופיעה בסרטו של סטיבן ספילברג "לינקולן" כמרי טוד לינקולן, אשתו של אברהם לינקולן. על תפקידה הייתה מועמדת לפרס אוסקר לשחקנית המשנה הטובה ביותר. בשנת 2015 שיחקה את התפקיד הראשי בסרט "שלום, קוראים לי דוריס" לצידו של מקס גרינפילד, בו היא מגלמת אישה מבוגרת וביישנית הנשבית בקסמו של עובד חדש במשרדה. בשנת 2017 שיחקה בקומדיה "שטן קטן" בכיכובו של אדם סקוט.  משנת 2022 משחקת פילד בסדרת הדרמה-ספורט "לייקרס: קבוצה מנצחת" שמביים אדם מקיי לרשת HBO; בדמותה של ג'סי, אימו של ג'רי באס. באותה שנה שיחק בסרט הדרמה הביוגרפי "אזהרת ספוילר" בתור מרילין, אימו של ביל קאוון. בשנת 2023 כיכבה בסרט הקומדיה "החבורה של בריידי" (אנ') בדמותה של בטי. ובאותה שנה קיבלה את פרס גילדת שחקני המסך על מפעל חיים. פילד ביימה את סרט הטלוויזיה, "עץ חג המולד" (1996), את סרט "ביוטיפול" (2000), עם מיני דרייבר, וכן פרק אחד בסדרה של טום הנקס, "מכדור הארץ לירח" (1998). סאלי פילד, ברשת החברתית פייסבוק סאלי פילד, ברשת החברתית אקס (טוויטר) סאלי פילד, ברשת החברתית אינסטגרם סאלי פילד, במסד הנתונים הקולנועיים IMDb (באנגלית) סאלי פילד, באתר AllMovie (באנגלית) סאלי פילד, באתר Rotten Tomatoes (באנגלית) סאלי פילד, באתר Box Office Mojo (באנגלית) סאלי פילד, במסד הנתונים הקולנועיים KinoPoisk (ברוסית) סאלי פילד, באתר MusicBrainz (באנגלית) סאלי פילד, באתר Discogs (באנגלית) סאלי פילד, באתר בילבורד (באנגלית) סאלי פילד, באתר אנציקלופדיה בריטניקה (באנגלית) שרי ארליך, סרט בכיכובה של סאלי פלד יצולם בארץ בפברואר, מעריב, 27 בדצמבר 1989 סאלי פילד מתחילה קריירה בתיאטרון, באתר הארץ, 13 באוגוסט 2002 סאלי פילד וקליסטה פלוקהארט בסדרה חדשה, באתר הארץ, 23 ביולי 2006 בת הים הקטנה 3: סיפורה של אריאל, באתר הארץ לינקולן, באתר הארץ ארז דבורה, "שלום, קוראים לי דוריס": עצוב על סאלי פילד, באתר ynet, 9 באוגוסט 2016